KRET I ZAJONC
Jednymu kretowi co sie nazywoł „Bercik Kopała „
Roz głowa z kretowiny wylazowała
Wystyrczył se kichol na chwila, na słońce
Zaroz prziszły ku nimu dwa zajonce
Tyn jedyn ni mioł zymba , nazywoł sie ” Florek Szczyrbaty „
A tyn drugi „Jorgel Buła „- miano erbnył od taty
„Jorgel” pozdrowiył piyknie kreta – jak wszyski zajonce
I szoł se polotać po zielonej łonce
„Florek” ni mioł takij dobrej natury
Zaroz zajrzoł kretowi do dziury
- „Co ty tukej robisz w takim zimnym ćmoku?
Ty szłapaty niewlazłoniu i ślepy boroku
Że nie widzisz jaki jo je piykny , to je rychtyk szkoda
W kretowinie ani nie wiysz jako je pogoda
Jo mom wielki oczy , dłogi uszy ; lotac umia gibko
Już z daleka dobrze widza i usłysza wszysko
Jo je od ciebie o wiela gibciejszy
A tukej na łonce chyba najszwarniejszy”
Zastaroł sie nad tym „Bercik Kopała „
Że zajonc „Florek” je tako samochwała
-”Jo tukej w ziymi dłogich szłapow i uszow nie poczebuja
I po ćmoku ganc dobrze sie czuja
Wiym jako je pogoda , mom dobry kichol i w razie ulywy
Już na czas wykopuja se w ziymi odpływy”
Zajonc nie popuściył , durch kretowi brzidko przigadowoł
I na nic pozor nie dowoł
Taki był rod że dopod kreta „Bercika” małego
Herny ogromnie pośmiywoł sie z niego
Bo nie wiedzioł „Florek Szczyrbaty „jako sie rychtyk majom sprawy
Za kympkom trowy , przicupnyty do ziymi siedzioł lis-”Wichlyrz Ryszawy”
Z ratki skoczył ! Spod na krziż zajoncowi
„Florkowi” nic nie pomogły dobre oczy , dłogi uszy i nogi
Kret gibko skoczył nazot do swojij dziury
Przidały sie mu jego krotki a mocne pazury
Do dzisiej se na łonce nowe kretowiny ryje
Dobrze sie przed lisym”Wichlyrzym” kryje
Że sie zajonc z kreta wyśmiywoł – to piyknie nie było
Jak widać – sie mu to nie opłaciyło
Niech lepszy każdy patrzi nosa swojigo
A nie pośmiywo sie z bliźnigo
Marietta Nikel
lus_Latn szl_Latn szl_Latn szl_Latn szl_Latn szl_Latn szl_Latn szl_Latn ces_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn slv_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn mri_Latn